Passeven pocs minuts de les sis de la tarda quan l'òrgan administratiu espanyol ha donat a conèixer la seva decisió sobre els recursos de Partit Popular, Ciutadans i Vox mtijançant els quals es demanava la inhabilitació de Torra, malgrat que la sentència que el condemna per desobediència encara no és ferma, ja que està pendent del recurs davant el Tribunal Suprem. Per set vots a sis, la JEC ha donat la raó a les formacions de dreta i d'extrema dreta i ha retirat la condició de diputat al mandatari català. Sense ser parlamentari no es pot ser president de la Generalitat i, per tant, Torra quedaria inhabilitat.

Un cop coneguda la decisió, els responsables de la branca andorrana de l'ANC han confirmat la crida a concentrar-se al centre de la capital. Minuts abans de l'hora de convocatòria, s'ha conegut també una altra decisió de la JEC: la inhabilitació com a eurodiputat del líder d'Esquerra Republicana de Catalunya (ERC) Oriol Junqueras, malgrat la sentència d'ara fa unes setmanes del Tribunal de Justícia de la Unió Europea. La crida de l'ANC, però, no ha tingut gaire èxit. Tot just una quinzena de persones han acudit.

La presidenta de la branca andorrana de l'organització, Roser Gordillo, ha considerat normal la poca afluència, tot posant en relleu l'escàs marge de temps amb què s'ha convocat. Així, també ha recordat el fet que la concentració s'hagi organtizat un divendres, en mig de les festes de Nadal Per això, no descarta que es pugui convocar una altra protesta de cara a la setmana vinent.

A l'hora de valorar la decisió de la JEC, la contundència amb què s'ha expressat la presidenta de l'entitat ha estat inversament proporcional a la quantitat de gent concentrada. Gordillo ha afirmat que la resolució "és una vergonya" i que suposa que "Espanya continua fent el ridícul", ja que "no es cansen". Així, ha apuntat que "un cop més queden retratats". La responsable de la branca andorrana de l'ANC ha lamentat que "tota Espanya té segrestada la democràcia" i ha advertit que "ara ens toca a nosaltres, als catalans, però després els pot arribar a altres, com ara els bascos o els valencians". Al seu entendre, al país veí del sud hi ha "una dictadura encoberta".

La d'Andorra la Vella, tot i el poc èxit, és només una de les poblacions que ha viscut concentracions de protesta contra la decisió de la JEC. Moltes localitats catalanes ha fet concentracions de suport a Torra i Junqueras i destaca la que té lloc a la plaça Sant Jaume de Barcelona. Una altra conseqüència de les inhabilitacions és que aquest dissabte, Esquerra Republicana de Catalunya (ERC) reunirà l'executiva per analitzar les decisions de la JEC i "valorar les conseqüències" en la investidura del socialista Pedro Sánchez com a president del govern espanyol.

Torra ha convocat un consell extraordinari aquest divendres al vespre al Palau de la Generalitat amb tots els consellers i posteriorment ha fet una compareixença institucional en la qual ha anunciat la petició d'una sessió del Parlament per aquest dissabte mateix. El seu antecessor en el càrrec i ara a l'exili a Bèlgica, Carles Puigdemont no ha tardat a reaccionar a Twitter. Ho ha qualificat d'indignant i vergonyós.